מתן אברג'יל

מתן אברג'יל (19 במאי 2004 – 7 באוקטובר 2023) היה לוחם בחטיבת גולני שנהרג בקרב על קיבוץ ניר עם במתקפת הפתע על ישראל (2023), לאחר שקפץ על רימון כדי להציל את חבריו.

== ביוגרפיה ==

מתן אברג'יל נולד כבן זקונים לאחר שני בנים ובת לפנינה ואריק אברג'יל, וגדל ביישוב חרמש. הוא למד בבית הספר עומר ולקראת גיוסו לצה"ל החל באימוני כושר כדי להכין את עצמו לשירות משמעותי ביחידה קרבית.

בנובמבר 2022 התגייס לגדוד 13 של חטיבת גולני וסיים מסלול לוחם כמצטיין מחזור.

== הקרב בקיבוץ ניר עם ==

הקרב בקיבוץ ניר עם החל בבוקר ה-7 באוקטובר כאשר מחבלים המשתייכים לארגון הטרור חמאס פשטו על קיבוץ ניר עם במטרה לבצע טבח בתושבי הקיבוץ ולחטוף מהם לעזה. כיתת הכוננות שהייתה בקיבוץ, ניהלה קרב של מעטים מול רבים כאשר עשרות מחבלי חמאס ניסו לחדור לקיבוץ.

בבוקר הקרב היה אברג'יל חלק מצוות הכוננות בגזרה. עם קבלת ההודעה כי מחבלים תוקפים את הקיבוץ, יצא הצוות לעבר הקיבוץ רכוב על נגמ"ש מרכבה (נמ"ר). תוך כדי תנועתם החלו לנהל קרב מול המחבלים שחצצו בינם לבין הקיבוץ. הצוות נלחם מתוך הנמ"ר תוך ירי במחבלים שהקיפו אותם ודריסתם. בשלב מסוים נפגע הנמ"ר מטיל נ"ט, וכתוצאה מכך נעצר הנמ"ר, הפתחים בחלקו העליון נפגעו והנמ"ר הותקף בירי בלתי פוסק.

כדי לא לאפשר למחבלים להתקרב אל הנמ"ר, אברג'יל ועוד לוחם יצאו מהפתחים והחלו לירות לעבר המחבלים. כאשר נגמרה לאברג'יל המחסנית ירד למטה כדי להחליף מחסנית וחייל אחר עלה במקומו. החייל שלחם בפתח השני נפגע מכדור בכתפו וגם לחייל שהחליף אותו נגמרה המחסנית והוא נכנס פנימה. בשלב זה נוצר מצב בו הנמ"ר חדל לייצר אש, המחבלים זיהו זאת והשליכו רימון לתוכו.

אברג'יל זיהה את הרימון וניסה להוציא אותו, אך הוא נתקע באחת הפינות. הוא ניסה למשוך את הרימון, כדי לזרוק אותו החוצה, אך כשראה שאינו מצליח הצמיד את עצמו לרימון, ספג את הפיצוץ וכך הציל את חייהם של יתר הלוחמים שהיו בתוך הנמ"ר.

== הנצחה ==
מיצג בחוף בהרצליה לזכרו של החייל על ידי האומן אלמוג שריקי
* בבית ספר "האופק" בו למד הוקמה מכינה על שמו. <ref>[https://amit.org.il/zikaron/מתן-אברגיל/ מתן אברגיל - זיכרון לנופלים], מתן אברגיל בוגר בית הספר אמית אופק.</ref> <ref>[https://www.youtube.com/watch?v=t3fonbOZm34-/ מתן אברגיל - קהילת אמית ערב זוכרת ], קהילת אמית זוכרת ומתחברת - ערב "הגיבורים שלנו", ערב יום הזיכרון תשפ״ד 2024.</ref>
* ביישוב חוות יאיר נבנו שני מבני ביטחון להנצחתו.<ref></ref>
* בבית ספר עומר בו למד מתן, הוקמה ספרייה להנצחתו יחד עם שתי בנות היישוב שנרצחו בפיגוע טרור: הדס תורג'מן ולינוי סרוסי.
* הוכנס ספר תורה להנצחתו בישיבת נחלים.
* בחוות אל נווה שסמוכה ליישוב חרמש בו נולד מתן מוקם בימים אלו (מרץ 2024) מצפה להנצחתו.
* היוצרת שירה אטיאס כתבה שיר לזכרו. <ref>[https://youtu.be/yP-KX8xqS8Y?si=ErCT8kPTcvNdy3Ze/ שיר לזכרו של מתן אברג'יל], היוצרת שירה אטיאס</ref>
* הפסל אלמוג שריקי פיסל מיצג בחול בחוף הרצליה לזכרו.

== לקריאה נוספת ==
* יאיר אגמון, אוריה מבורך, יום אחד באוקטובר, הוצאת קורן ירושלים.
* יואב לימור, גיבורים - לבד מול החמאס, הוצאת כנרת זמורה. <ref>[https://snirbooks.com/2024/05/28/גיבורים-לבד-מול-החמאס-יואב-לימור// גיבורים לבד מול החמאס - פרק לזכרו], נכתב פרק לתיאור סיפור הגבורה של מתן אברג'יל</ref>

== קישורים חיצוניים ==
* 
* [https://memorial-soldier.netlify.app מתן אברג'יל] באתר להנצחתו
* 
* רחלי מלק-בודה, [https://www.makorrishon.co.il/education/707799 קפץ על רימון והציל את הצוות שלו] באתר מקור ראשון, 13 באוקטובר 2023
* [https://www.israelhayom.co.il/news/local/article/14706744 ,שמרת עלינו בגופך] באתר ישראל היום, 13 באוקטובר 2023

==הערות שוליים==

קטגוריה:אישים הקבורים בבתי קברות צבאיים ישראליים
קטגוריה:חיילי חטיבת גולני
קטגוריה:חללי צה"ל במתקפת הפתע על ישראל (2023)
קטגוריה:ישראלים שקפצו על רימון
קטגוריה:ניר עם: אישים
קטגוריה:ניר עם
קטגוריה:ישראלים שנולדו ב-2004
קטגוריה:ישראלים שנפטרו ב-2023